Fil-Belarus tinħataf il-Kap tal-Oppożizzjoni minn irġiel b'wiċċhom mgħammad
Skont il-midja fil-Belarus, ġiet maħtufa Maria Kolesnikova, il-persuna li qed tmexxi l-Oppożizzjoni. Allegatament, xhieda fil-kapitali raw diversi rġiel b'wiċċhom mgħammad ħatfuha u tefawha ġo vann u saqu biha. Kolesnikova hija waħda mit-tliet nisa li ngħaqqdu flimkien qabel l-elezzjoni presidenzjali ta' Awwissu li għadda biex jisfidaw lil Alexander Lukashenko. Għexieren ta' persuni ħarġu jipprotestaw fit-toroq hekk kif tħabbret l-ewwel indikazzjoni li r-riżultat mar favur Lukashenko. Il-Ministeru għall-intern qal li arresta 633 persuna nhar il-Ħadd li għadda wara r-raba' ġimgħa konsekuttiva ta' protesti. Il-mexxejja tal-Unjoni Ewropea mhux qed jirikonoxxu r-rizultat tal-elezzjoni – fejn qed jingħad li Lukashenko ġab 80% tal-voti – u qabblu li jimponu sanzjonijiet fuq il-Belarus.